Tallinna Sadama aktsiate esmasel avalikul märkimisel (IPO) kogunes aktsionäre üle 13 800, siis neljapäevase seisuga on nende arv kahanenud 12 700-ni.

Tallinna Sadam alustas Nasdaqi Tallinna börsil kauplemist tänavu 12. juunil. IPO käigus aktsiaid märkinuid oli 13 825 ning esimese börsipäeva lõpetas aktsia 1,93 euro tasemel.

Praeguseks on aktsionäride arv vähenenud rohkem kui tuhande võrra - neid on 20. septembri seisuga 12 698. Neljapäeval sulgus ettevõtte aktsia 2,048 euro tasemel.

Suurem osa ehk 67 protsenti sadama aktsiatest jäi ka pärast IPO-t Eesti riigi ehk majandusministeeriumi kätte. Noteerimiselt haaras enim ehk 5,23 protsenti aktsiatest Skandinaviska Enskilda Banken AB, Swedish Clients, millele järgnes Euroopa rekonstruktsiooni- ja arengupank 3,55 protsendiga.

Osaluse suuruselt neljandal kohal oli SEB progressiivne pensinifond 3,56 protsendiga ning LHV pensionifond L -il oli 1,97 protsenti aktsiatest.

Kui võrrelda seda praeguse aktsionäride seisuga, on olukord muutunud: Skandinaviska Enskilda Banken AB, Swedish Clientsi osalus on kahanenud 0,047 protsendini. Suurim hulk aktsiaid Eesti riigi järel on hoopis Euroopa rekonstruktsiooni- ja arengupangal, jätkuvalt 3,55 protsenti.

2,6 protsenti aktsiatest on JPMorgan Chase Banki käes. SEB progressiivse pensionifondi osalus on vähenenud 2,47 protsendini ning 1,97 protsenti aktsiatest on jätkuvalt LHV pensionifondil L.

Eraisikutest oli IPO-l enim aktsiaid märkinud investoriks Andrus Rand 96 000 aktsiaga, mis andis talle 0,036-protsendilise osaluse. Tema aktsiate arv on nüüdseks kahanenud 90 000-ni.

Rannale järgnes suurema osalusega eraisikutest Oleg Ossinovski ligi 77 000 aktsiaga, mis andis talle 0,03-protsendilise osaluse. Praeguseks on Ossinovski oma osalust kasvatanud - tal on 13 780 aktsiat ja ligi 0,04-protsendiline osalus Tallinna Sadamas. Eraisikute seas ei ole nad enam aga suurima osalusega aktsionärid.

Selleks on nüüd tõusnud Andres Vahi, kellele kuulub 0,09 protsenti aktsiatest, Kristjan Talu 0,08 protsendiga ja Taimo Saan samuti ligi 0,08-protsendilise osalusega.